Broj: 711-I-1648- P-180/23-02-23

Zagreb, 4. kolovoza 2023.

  **DIANA KOZLOVIĆ VALE**

 **pročelnica Jedinstvenog upravnog odjela**

 **Općine Gračišće**

**Predmet: očitovanje na zahtjev Diane Kozlović Vale**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 14. srpnja 2023. pod brojem 711-U-5472-P-180/23-01-28 zaprimilo je zahtjev za očitovanjem koji je podnijela Diana Kozlović Vale, pročelnica Jedinstvenog upravnog odjela Općine Gračišće.

Uz podnesenom zahtjevu podnositeljica je zatražila očitovanje postoji li sukob interesa u situaciji u kojoj bi član Općinskog vijeća Općine Gračišće Ivan Vojsković, koji je stavio vijećnički mandat u mirovanje 28. lipnja 2023., bio imenovan za člana Uprave – direktora trgovačkog društva Gračišće d.o.o. čiji je osnivač i stopostotni vlasnik Općina Gračišće.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a, na 18. sjednici održanoj 4. kolovoza 2023., podnositeljici daje očitovanje kako slijedi.

Uvidom u podatke sudskog registra Trgovačkog suda u Pazinu Povjerenstvo je utvrdilo da je Općina Gračišće jedini osnivač trgovačkog društva Gračišće d.o.o.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 78. stavkom 1. podstavkom 36. Zakona o lokalnim izborima („Narodne novine“, br. 144/12., 121/16., 98/19., 42/20., 144/20. i 37/21.) propisano je da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela te ravnatelj ustanove ili druge neprofitne pravne osobe kojoj je jedinica osnivač.

Člankom 79. stavkom 9. Zakona o lokalnim izborima propisano je da člana predstavničkog tijela kojem mandat miruje za vrijeme mirovanja mandata zamjenjuje zamjenik, u skladu s odredbama toga Zakona.

Člankom 81. stavkom 1. Zakona o lokalnim izborima propisano je da članovi predstavničkih tijela imaju zamjenike koji obnašaju tu dužnost ukoliko članu predstavničkog tijela mandat miruje ili prestane prije isteka vremena na koje je izabran.

Nastavno na sve navedeno, a obzirom na okolnost da imenovanom obvezniku vijećnički mandat miruje, Povjerenstvo utvrđuje da nema zapreke da član predstavničkog tijela jedinice lokalne samouprave kojemu mandat miruje bude imenovan na dužnost člana uprave – direktora trgovačkog društva kojemu je ista jedinica lokalne samouprave jedini osnivač, a ako bi član predstavničkog tijela aktivirao svoj mandat bio bi dužan razriješiti se obnašanja dužnosti člana uprave – direktora tog trgovačkog društva budući da bi istovremeno obnašanje dužnosti člana predstavničkog tijela jedinice lokalne samouprave i člana uprave trgovačkog društva u vlasništvu iste jedinice bilo protivno odredbi članka 17. stavka 1. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana